Charlotte Bagge Hansen (M), 2025-05-07:
Tak for ordet.
Hold da op, hvor er det vildt!
Liberal Alliance vil ikke være med til at hjælpe og støtte virksomhederne.
Det kommer godt nok bag på mig, men jeg tror, jeg må have en snak med ordføreren om det senere, for jeg tror simpelt hen, jeg har hørt forkert.
Der er jo ikke tale om, at det nødvendigvis tager 18 måneder at få de her godkendelser.
Der er jo sådan en tretrinsraket, alt efter hvor kompleks den enkeltes sag er.
Nå, nu vil jeg gå over til talen.
Der er ingen tvivl om, at verden forandrer sig, og det gør den hurtigt, både geopolitisk, teknologisk og klimamæssigt.
I Danmark er det bare overordentlig vigtigt, at vi følger med.
Men hvis vi vil tiltrække fremtidens arbejdspladser, fremtidens produktion, fremtidens teknologier og ikke mindst fremtidens medarbejdere, har vi simpelt hen hverken råd eller tid til at lave gode idéer og strande i lange bøvlede processer.
Jeg bliver altså også nødt til at sige, at onestopshop betyder én – én – medarbejder, der er tovholder for den enkelte virksomhed og gelejder virksomheden hele vejen gennem processen.
Så jeg bliver simpelt hen nødt til at gå i rette med Liberal Alliances ordfører: Det er én medarbejder – hvor man før har været oppe på at skulle have fat i 20 instanser.
Det er altså ikke mere bureaukrati, i hvert fald ikke i Moderaternes virkelighed.
Vi hilser det her forslag meget velkommen.
Der er ingen tvivl om, at det er et skridt i den rigtige retning.
Alt for mange virksomheder i dag bruger alt for meget tid på papirarbejde i stedet for produktionsudvikling.
Som jeg sagde før, taler vi om projekter, der kræver op mod 20 tilladelser, som kan tage op til 3 år at få igennem systemet.
Også bare der tænker jeg at Liberal Alliance burde kunne se – hvis nu hypotesen var, at alt tog 18 måneder, og det gør det jo så ikke, for det tager mellem 9 og 18 måneder – at vi da så er et stykke hen ad vejen.
Men i og med at man ikke vil gå ind og støtte det her, vil man blive ved med 3 år.
Det er da en ekstra byrde for virksomhederne.
Der er ingen tvivl om, at vi kan gøre det her bedre.
Nu er jeg kommet til det i min tale, som jeg startede med, fordi jeg blev sådan lidt overrasket over, at Liberal Alliance ikke vil være med til at hjælpe virksomhederne i Danmark.
Men det stopper ikke her.
Vi gør det også nemmere for virksomhederne at finde den rigtige adresse.
Med det her lovforslag bliver det nemlig muligt at udpege fem statslige industriparker – særlige erhvervsarealer, som kommunerne selv har meldt ind alene eller sammen, og som bliver klargjort til produktion.
Der er jo ingen tvivl om, og det tror jeg vi alle sammen har hørt, at der er rigtig mange virksomheder, der gerne vil byde ind på det her, og nu er der fastlagt fem.
Nu må vi se, hvad ministeren tænker, og hvad Folketinget tænker – om vi skal stoppe der, eller vi måske skal give det noget mere flyvehøjde.
Det giver jo både grønne og industrielle virksomheder en mulighed for at vokse, og det er især vigtigt ikke mindst i vores landdistrikter.
For os i Moderaterne er et utrolig vigtigt, at vi har liv i hele Danmark – ligesom det er det for Danmarksdemokraterne.
Det er ikke noget, vi skal snakke om, og det er ikke noget, man snakker om i landdistrikterne.
Det er jo bare noget, man gør.
Moderaterne vil gerne skabe et Danmark i balance.
Vi vil rigtig gerne hjælpe virksomhederne til at vokse, til at kunne modtage dygtige medarbejdere både fra Danmark og fra resten af verden.
Vi vil også gerne gøre Danmark til et dejligt sted for investorer at investere deres penge, også uden for de store byer, og det er det her lovforslag et virkelig godt værktøj til.